Երբ «Այրարատ» կինոթատրոնի տարածքից ուղևորափոխադրումն առավել արդյունավետ և քաղաքակիրթ ձևով կազմակերպելու համար ամեն ինչ կենտրոնացվեց Կենտրոնական ավտոկայարանում, շատերս ուրախացանք, որ վերջապես Տրանսպորտի և կապի նախարարությունը սկսել է մտահոգվել ուղևորներով, հարգել մարդուն ու նրա արժանապատվությունը: Պարզվեց, որ այդ նախաձեռնության հեղինակը ոչ թե նախարարությունն էր, այլ` Երևանի քաղաքապետարանը: Հիմա նախարարությունը նորամուծությամբ է հանդես եկել` իր այդ քայլը բացատրելով իբրև թե հօգուտ ուղևորների. Սևանի փողոցը մոտ է մետրոյի կայարանին, մարդիկ կարող են հեշտությամբ հասնել այստեղ: Սակայն ուղևորափոխադրումներ կազմակերպելու համար տարրական պայմաններից զուրկ այս տարածքի ընտրությունը հուշում է, որ Մանուկ Վարդանյանի գլխավորած գերատեսչությունը բնավ էլ մտահոգված չէ ուղևորներով, որ այս նախարարության համար շատ վաղուց գոյություն չունի մարդը: Այստեղ զբաղված են իրենց նեղլիկ հաշվարկներով մանրախնդիր վրեժխնդրությամբ: